दिल्ली, का यूपी आ का बिहार, प्रदूषण के समस्या से सब जूझ रहल बा बस फरक एतना बा कि दिल्ली बम्बई के बात चर्चा में जल्दी आ जाला। बिहार के केतने हिस्सा में हर साल जानलेवा बाढ़ आवेला बाकी बम्बई में एक दिन लगातार 18 घंण्टा पानी बरस जाला त हर चैनल में हड़कंप मच जाला। दिल्ली में स्मॉग के जवन हल्ला कुछ समय से मच रहल बा ओइसन हालत धीरे-धीरे हर जगह भईल जाता। बनारस के त पहचान धूल उड़ला से अइसन जुड़ल बा कि केदारनाथ सिंह अपनी कविता में भी बनारस के धूल के अलग से पहचान कइले बाड़ें। समस्या एतने बा कि हमनी के जेतना गंभीरता से अपनी जात आ धरम के लिहल जाला ओकर आधो गंभीरता से पर्यावरण चाहे अपनी आवे वाला पीढ़ी के चिंता क लिहल जाओ त देस के आधा से अधिका समस्या खतम हो जायी। जब अदालती आदेस के बावजूद दिल्ली आ बाकियो जगह के लोग पड़ाका आ बम बजवला पर कुतर्क प कुतर्क देत रहे तब भले उनकरी दिमाग में कुछे दिन बाद आवे वाला माहौल के झलकी ना रहल होखी लेकिन भविस्य में ई लिख तब्बे जरूर दिहल गईल रहुवे। दीवाली पर प्रदूषण के समस्या से बचला के उ सोची जेकरा एजेंडा में अइसन कुल बात होखी नाहीं त अब ज्यादातर त्योहार आपन बड़गयी पिटला के जरिया भर बन के रहि गईल बा।
समय के साथ आदमी आ आदमी के सभ्यता संस्कृति में बदलाव आवत रहल बा लेकिन बुझाता ई समय आदमी के बदलाव में सबसे घातक बदलाव के समय चल रहल बा। आदमी अइसन जड़ होखल जाता कि ओकरा विकास आ अंधाधुन्द अनुकरण के आगे कुछ लउकल बन्द हो गईल बा। लोग पड़ाका जरवला प मनाही प कहे लागल कि फलाना त्योहार प त केहू अंगुरी ना उठावेला, हम त पड़ाका जराईब भले हमार बच्चा बुच्ची पैदा होते सांस के मरीज हो जाओ। जेतना धुंध आ प्रदूषण माहौल में फईलल बा, ओसे अधिका धुंध आ गंदगी लोगन के दिमाग में बा। हमनी के सालन से एकही बात के प्रेक्टिस क रहल बानी जा कि जवन जवन चीज हमनी के सामने आयी ओकरी हिसाब से अजस्ट क के जिये के आदत डाल लेब जा लेकिन न ओकरी समाधान के बारे में सोचब जा आ न ओके ठीक करे के कवनो प्रयास करब जा। फिलहाल हमनी के ई धुंध आ स्मॉग के मुकाबला करे के काट निकलले बानी जा उ रामबाण बा मास्क। हमनी के अगली दीवाली पर भी एहितरे पड़ाका जम के जराईब जा काहें कि अइसन ना कईला प हमनी के संस्कृति प खतरा मंडराए लागी। एके बचावे खातिर हमनी के आवे वाला पीढ़ी के कुर्बानी दिहला में कवनो परहेज नईखे।
मास्क अब कवनो अजूबा चीज नईखे रह गईल बा, ज्यादातर छोट बड़ शहर में हर दूसरा तीसरा आदमी मुंह प मास्क लगवले लउकता आ चौराहा पर ट्रैफिक वाला मुंह प मास्क लगा के ट्रैफिक कंट्रोल करता। अब इहो कहे के देरी होखल जाता कि अब्बो से चेत जाईल जाओ, जवनी गति से हमनी के पेड़ काट के बिल्डिंग बनावत जातानि जा, ओसे हमनी के प्रकृति के कवनो नुकसान नईखी जा करत, हमनी के अपनी जीवन आ अपनी भविस्य के नुकसान करत बानी जा। हमनी के ई समझे के होई कि प्रकृति के एक सीमा से अधिका नुकसान पहुँचावल हमनी के बस में नईखे, जहां मामला एक सीमा से अधिका जायी उहाँ प्रकृति एक बेर देह झटकी आ उत्तराखंड भा नेपाल निहर भूकंप या सुनामी आके बाकी संतुलन बना लेई। हमनी के अपनी जीवन के नुकसान भईला से बचावे के बा। प्रकृति हमनी के रक्षा करतिया आ हमनी के लगातार ओके नुकसान पहुँचावत जात बानी जा, अब हमनी के ओ समय सीमा के पार करतानी जा जब ई सोचला से जरूरी कुछ नईखे कि हमनी के अपनी आगिलि पीढ़ी के साफ हवा दिहल चाहतानी जा कि मास्क।
bho_Deva bho_Deva bho_Deva